钦定古今图书集成/明伦汇编/人事典/第023卷 > 韩子 > 《解老篇》
## 钦定古今图书集成/明伦汇编/人事典/第023卷 > 韩子 > 《解老篇》

《书》之所谓治人者，适动静之节，省思虑之费也。所谓
事天者，不极聪明之力，不尽智识之任。苟极尽则费
神多，费神多则盲聋悖狂之祸至，是以啬之。啬之者，
爱其精神，啬其智虑也。

众人之用神也躁，躁则多费，多费之谓侈。圣人之用
神也静，静则少费，少费之谓啬。知治人者，其思虑静，
知事天者，其孔窍虚。思虑静故德不去，孔窍虚则和
气自入，故曰：“重积德。”积德而后神静，神静而后和多。
凡所谓祟者，魂魄去而精神乱，精神乱则无德。鬼不
祟人则魂魄不去，魂魄不去而精神不乱，精神不乱
之谓。有德上盛畜积而鬼不乱其精神，则德尽在于
民矣。